Питодорида
Питодорида Филометор (, ; * 30 или 29 г. пр.н.е. в Смирна; † 33 или 38 г.) е съпруга на понтийския цар Полемон I, която след смъртта му наследява трона и става царица на Понт. Съвременница е на гръцкия географ Страбон.

Под нейната власт са се намирали Понт, Боспор, Киликия, Кападокия, Колхида, градовете Фарнакия и Трапезунт. Страбон я определя като много мъдра царица.

Биография 
Родена е в Смирна (днес Измир, Турция). Дъщеря е на анатолийски грък Питодор от Трал и римлянката Антония (дъщеря на Марк Антоний и Антония Хибрида Младша). Баща ѝ е много богата и влиятелна личност в периода на римските завоевания и експанзия в Мала Азия, приятел на Помпей Велики и съюзник на Марк Антоний. По майчина линия Питодор от Трал е правнук на Тигран I, цар на Армения и Митридат VI Евпатор, цар на Понт. Питодорида се пада внучка на триумвира Марк Антоний.

Около 14 пр.н.е. Питодорида се омъжва за Полемон I Питодор от Понт. Тя е неговата втора съпруга и става царица на Понт и Боспорското царство.

След смъртта на Полемон I в 8 г., Питодорида се омъжва за Архелай, цар на Малка Армения и Кападокия, като разширява владенията си. По времето на Тиберий тези земи се анексират към Римската империя, но в 38 г. Калигула ги дава под управлението на Полемон II, син на Питодорида и Полемон I.

Деца 
Питодорида и Полемон I имат двама сина и една дъщеря:
 Зенон (13 пр.н.е.-35), известен като Зено-Артаксиас или Артакс III, който става цар на Велика Армения от 18 до 35 г.
 Марк Антоний Полемон Питодор, известен като Полемон от Понт
 Антония Трифена (10 пр.н.е.-55 г.), която се омъжва за царя на Тракия, Котис VIII

Източници 
 Страбон „География“ (Γεογραφικά), книга XII, Понт, 3 § 29
 Cleopatra VII 
 Vassal – Queens and Some Contemporary Women of the Roman Empire by Grace Harriet Macurdy (1937)

Външни препратки 
 www.ancientlibrary.com 
 www.guide2womenleaders.com
 www.tyndalehouse.com
 An Athenian Honorific Inscription dedicated to Queen Pythodorida, which is displayed at the Epigraphical Museum (inventory no. EM 9573) in Athens, Greece 

Понтийски монарси
Царици
Жени